作者:盧照鄰
標題:同崔錄事哭鄭員外
內容:文學秋天遠，郎官星位尊。伊人表時彥，飛譽滿司存。楚席光文雅，瑤山侍討論。鳳詞淩漢閣，龜辯罩周園。已陪東嶽駕，將逝北溟鯤。如何萬化盡，空歎九飛魂。白馬西京驛，青松北海門。夜臺無曉箭，朝奠有虛尊。一代儒風沒，千年隴霧昏。梁山送夫子，湘水吊王孫。僕本多悲淚，沾裳不待猿。聞君絕弦曲，吞恨更無言。